KIRJALLINEN KYSYMYS E-1031/00 esittäjä(t): Ulla Sandbæk (EDD) komissiolle. Bensiini ja MTBE.



Virallinen lehti nro 046 E , 13/02/2001 s. 0107 - 0108



KIRJALLINEN KYSYMYS E-1031/00 esittäjä(t): Ulla Sandbæk (EDD) komissiolle (4. huhtikuuta 2000) Aihe: Bensiini ja MTBE MTBE-lisäaine lisättiin bensiiniin oktaaniluvun kohottamiseksi aromatiitin, bentseenin ja lyijyn kieltämisen jälkeen. Onko komissio tietoinen ongelmista, joita MTBE on aiheuttanut Yhdysvalloissa eli siitä, että MBTE:tä on suodattunut pohjaveteen? Aikooko komissio ryhtyä toimiin tutkiakseen MTBE:n korvaavia aineita, esimerkiksi ruokosokerista valmistettavaa bioetanolia? Margot Wallströmin komission puolesta antama vastaus (31. toukokuuta 2000) Komissio on hyvin tietoinen Yhdysvaltojen vesivarojen pilaantumisen aiheuttamasta poliittisesta ja julkisesta huolestumisesta sekä Yhdysvaltojen ympäristönsuojeluviraston (EPA) hiljattain antamista lausumista. Komissio seuraa asian kehittymistä. Metyyli-tert-butyylieetteri (MTBE) sisältyy vuonna 1997 julkaistuun kolmanteen arvioitavien ensisijaisten aineiden luetteloon, kuten säädetään olemassa olevien aineiden vaarojen arvioinnista ja valvonnasta 23 päivänä maaliskuuta 1993 annetussa neuvoston asetuksessa (ETY) N:o 793/93(1) (komission asetus (EY) N:o 143/97, annettu 27 päivänä tammikuuta 1997, kolmannesta neuvoston asetuksessa (ETY) N:o 793/93 tarkoitetusta ensisijaisten aineiden luettelosta)(2). Euroopan yhteisön riskinarviointimenettelyssä käsitellään yhteisössä mahdollisesti esiintyviä ympäristöön ja ihmisten terveyteen liittyviä huolenaiheita, ja siinä otetaan huomioon Amerikassa tehdyt havainnot. Kun riskinarviointiraportti on valmis, se toimitetaan myrkyllisyyttä, ekomyrkyllisyyttä ja ympäristöä käsittelevälle komitealle riippumatonta asiantuntija-arviointia varten. Komissio osoitti elokuussa 1999 jäsenvaltioille kirjeen, jossa se pyysi tietoja mahdollisista ongelmista, jotka liittyvät MTBE:n aiheuttamaan (vesien) pilaantumiseen. Koska useimmat jäsenvaltiot eivät ole tähän mennessä lähettäneet mitään tietoja, komissio ei voi arvioida tilannetta luotettavasti. Komission nykyisten vähäisten tietojen mukaan yhteisön tasolla ei ole merkittäviä MTBE:stä aiheutuvia, veteen liittyviä ongelmia. Juomaveden osalta on syytä todeta, että uuden juomavesidirektiivin (neuvoston direktiivi 98/83/EY, annettu 3 päivänä marraskuuta 1998, ihmisten käyttöön tarkoitetun veden laadusta(3)) mukaan jäsenvaltioiden on määrättävä lisämuuttujista (sellaisista, joista direktiivissä ei säädetä) silloin kun ihmisten terveyden suojelu jäsenvaltion alueella tai osalla siitä niin edellyttää (5 artiklan 3 kohta). Riskintorjuntatoimenpiteitä suositetaan alueilla, joilla haittoja on havaittu, ja oikeudellisia toimenpiteitä toteutetaan tarvittaessa. Tässä vaiheessa komissio tarkastelee, onko syytä tutkia MTBE:lle vaihtoehtoisia aineita. Joka tapauksessa maanviljelyn kesannointiohjelman puitteissa muuksi kuin elintarvikkeiksi tarkoitettujen tuotteiden osalta sellaisten raaka-aineiden kuin sokerijuurikkaan tai viljan tuottaminen uudistuvia energialähteitä käyttävän energiantuotannon tarpeisiin, kuten bioetanolin tuotantoon, on sallittua. Jalostusteollisuudelle on siten saatavissa raaka-ainetta suhteellisen edulliseen hintaan. (1) EYVL L 84, 5.4.1993. (2) EYVL L 25, 28.1.1997. (3) EYVL L 330, 5.12.1998.